A tous cels qui verront et orront ces presentes lettres Jehans sire de Choisuel et nos freires Guillaumes humble abbes de Morimont salut. Saichent tuit que cumme descors fuist meus entre moi Jehan desus dit dune part et lou dit abbei par lui et par son couvent de Morimont dautre suis ce que je disoie et meintenoie ravoir plusieurs chouzes estre moies. Cest asavoir dun prei qui est desous lou molin de lestan de Bonne Ancontre, dune piece de bois desuis lou dit estan par devers Bevrennes, dune piece de terre et de bois par lautre costei par devers Columbei, dune piece de bois et de terre par devers Serveschamp cum appelle Chasuesuel, dou descort dou marchie de Choisuel que je disoie que li rouaiges estoit miens de ces qui vendoient et achetoient au jour dou dit marche et dou descort des dis chevaus qui furent pris a Morimont par les gens lou roi. Je li davant dis Jehans sire de Choisuel meintenoie a avoir droit en iceles. Et nos freires Guillaume abbes desus dis por nos et por notre covent meinteniens au contraire les quels descors desus dis tous. Je Jehans sire de Choisuel desus dit et nos abbes por nos et por notre covent desus dit avons mis dou tout entour sus nobles hommes notre signor Joffroy signor de Damfole et notre signor Jacques de Bourmont chevaliers que nos puissent acorder par paix par droit par volontei ou par assentie et nos li davant dit Joffroy de Damfole et Jacques de Bourmont avons veu resgardei et consideirei par bonne graces lou droit de lune partie et de lautre por bien de paix avons abornei [promiciei] ci ordenei et raportei en la meniere qui sensuit. Cest asavoir des les bornes qui sunt desous lou dit estan de Bonne Encontre lignant par devers Bevermes des les borens desus dictes jusques au chemin qui tient de Beverenes a Morimont et des les dites bornes par dautre part par devers Columbey aussi commme les dites bornes lignent par desus lou champ jusques au foucei tout cortremont aussi cum les dites bornes lignent jusques au foucei desous lou foulon demorent et demorront perpetuelment es dis religious aussi cum les bornes le portent et devers Serveschamp demorent la dite terre et li dis bois cum dit Chasnesuel ausi cum les bornes le portent cortrevaul la combe jusques au riu qui vient de Frasnoy moint au riu de Lovet et des chasrotes qui venderont et acheteront au jour du marchie de Choisuel seront es dis religious par raison de vente sans nul empeschement et les autres qui ne venderont et acheteront au jour dou marchie de Choisuel serontes dis religious par raison de vente sans nul empeschement et les autres qui ne venderoient ou acheteroient eins [rem…] paseroient seront au dit signor de Choisuel et enporte li dis sires de Choisuel des dis religious de Morimont sept vins et dex livres por les dis chevaus qui furent pris a Morimont par les gens le roy et por plusours autres cous et dommaiges et cest dit rapert et promnunciation avons nos fait par le grei et lacort des dites parties sauf le dit es dis religious es menus bois par devers Bevrennes ce point en joint lou quel li dis sires de Choisuel meintient quil nont droit et sauf le cours de laigue de lessau dou dit estan de Bonne Ancontre qui averai et doit avoir son cours ensi cum il ai acustemei tous jours sans nul empeschement et je Jehans davant dis sire de Choisuel por lou consoil de bones gens cest a savoir de mon signor Joffroy et de notre signor Jacque davant dis et de plusours autres saiges ai veu et regardei ci je navoie droit es heritaiges desus dis si ai quitei et delivrei es diz religious perpetueliment les heritaiges desus dis pour moi et pour mes hoirs et ai [haui ?] et receu des dits religious les dites sept vins et dex livres de petits tournois pour cause des chevaus et des cous et des damaiges desus dis des quels sept vins et dex livres j’ai receu des dis religious quarante livres de quil ont [inaultre] pendant et de priour de Saint Thiebaut clerc ai receu pour les dis religious cents et dex livres de petis tournois de vaiges venduz cest asavoir de terix pasefis de un [romciu?] pretant some et quarte vins resaus de froment a la mesure de Bormont qui estient notre signor Jacques de Bormont li quils mestoit ploiges por les dis religious et man toig pour bien paiez sin equite les dis religious et ai promis en leautei pour nos et pour mes hoirs les choses desus dites avoir fermes et estaubles a tous jors mais les rapeler par moi ne par autrui en recoi ne en apart sus lobligacion de tous mes biens et des biens de mes hers mobles et nonmobles presents et avenir et par ce que ce soit ferme chose et estauble je Jehans sire de Choisuel desus dis ai seelees ces presentes lettres de mon grant seel et de mon petit seel en contre seel en signe delivrei et nos freires Guillaumes humble abbes de Morimont desus dis pour nos et pour notre covent avons mis notre selle en ces presentes lettres Et je Jehan sire de Choisuel desus dis et nos freires Guillaumes abbe desus nommes avons prier et requis es dis nobles notre signor Joffroy signor de Damfole et mon signor Jacques de Bormont chevalier qui mettent lor seels en ces presentes lettres avec les notres et nos Joffrois et Jacques chevaliers desus dit a la priere et a la requeste de notre dit amei signor notre signor Jehan signor de Choisuel et dou dit notre amei Dan Guillaumes abbei de Morimont avons mis nos seels en ces presentes lettres en tesmoignage de veritei qui furent faites lan de grace mil trois cens et soize lou vanredi apres la sain Martin divers ou mois de novembre.

